CELEX: C2005/182/56
Language: lt
Date: 2005-07-23 00:00:00
Title: Byla C-219/05 Europos Bendrijų Komisijos 2005 m. gegužės 18 d. pareikštas ieškinys Ispanijos Karalystei

23.7.2005   
            
            
               LT
            
            
               Europos Sąjungos oficialusis leidinys
            
            
               C 182/32
            
         Europos Bendrijų Komisijos 2005 m. gegužės 18 d. pareikštas ieškinys Ispanijos Karalystei
   (Byla C-219/05)
   (2005/C 182/56)
   Proceso kalba: ispanų
   2005 m. gegužės 18 d. Europos Bendrijų Teisingumo Teisme buvo pareikštas Europos Bendrijų Komisijos, atstovaujamos D. Recchia, advokatų J. Rivas Andrés ir J. Gutiérrez Gisbert, nurodžiusių adresą dokumentams įteikti Liuksemburge, ieškinys Ispanijos Karalystei.
   Europos Bendrijų Komisija Teisingumo Teismo prašo:
   
               1.
            
            
               pripažinti, kad nevalydama Sueca miesto, jo apylinkių ir tam tikrų La Ribera (Valensija) srities savivaldybių nuotėkų pagal atitinkamus reikalavimus prieš jas išleidžiant į jautria pripažintą zoną Ispanijos Karalystė neįvykdė savo įsipareigojimų pagal 1991 m. gegužės 21 d. Tarybos direktyvos 91/271/EEB (1) dėl miesto nuotėkų valymo 3 ir 4 straipsnius bei 5 straipsnio 2 dalį;
            
         
               2.
            
            
               priteisti iš Ispanijos Karalystės bylinėjimosi išlaidas.
            
         Ieškinio pagrindai ir pagrindiniai argumentai
   
               —
            
            
               Ispanijos Karalystės įsipareigojimų pagal minėtos direktyvos 3 straipsnį neįvykdymas: pagal šį straipsnį valstybės narės turi užtikrinti, kad aglomeracijose, turinčiose daugiau kaip 10 000 gyventojų ekvivalentų ir išleidžiančių nuotėkas į priimančius vandenis, laikomus „jautriomis zonomis“, nuotėkų surinkimo sistemos būtų pastatytos iki 1998 m. gruodžio 31 d. Tiek Sueca aglomeracijoje, tiek daugelyje Valensijos provincijos La Riberca srities aglomeracijų gyvena po daugiau kaip 10 000 gyventojų ekvivalentų, jos išleidžia savo nuotėkas į „jautria“ pripažintą zoną. Tačiau dar nepastatytos nuotėkų surinkimo sistemos visoms šių aglomeracijų nuotėkoms.
            
         
               —
            
            
               Ispanijos Karalystės įsipareigojimų pagal minėtos direktyvos 4 ir 5 straipsnius neįvykdymas: šie straipsniai įpareigoja valstybes nares taikyti griežtesnį nei antrinį nuotėkų, po 1998 m. gruodžio 31 d. išmetamų į jautrias zonas iš miesto aglomeracijų, turinčių daugiau kaip 15 000 gyventojų, valymą. Tačiau Sueca nuotėkos nevalomos pagal griežtesnius nei antrinio nuotėkų valymo reikalavimus prieš išleidžiant jas į jautrią zoną jūroje. Pagal atitinkamus reikalavimus taip pat nevaloma didžioji dalis La Ribera srities aglomeracijų nuotėkų prieš išleidžiant jas į tą pačią jautrią zoną. Sueca pajūrio apylinkės (El Perelló, Les Palmeres, Mereny de Baraquettes, Playa del Rey ir Boga de Mar), kuriose vasarą gyvena 37 000–51 000 asmenų, prieš išleisdami nuotėkas į tą pačią jautrią zoną, jas valo taikydami vien tik antrinį valymą.
            
         
      (1)  OL L 135, 1991 5 30, p. 40.